初夏觀園中草木
作者：謝薖
朝代：宋

paragraphs: 翠葉蕃夏初，清陰勝花時。
閉關軌長埽，步屧園屢窺。
青青溪中蒲，移植井之湄。
下有九節根，服食可不迷。
往時手種桃，只今與簷齊。
枝間有美實，少日将成蹊。
採菊香滿襜，擷薺甘如飴。
籜龍露新綠，椅梧長孫枝。
觀身要若蕉，衞足當如葵。
節憐孤筠直，惡戒蔓草滋。
天津白玉郎，看花驚洛師。
吾人守環堵，草木相娛嬉。
逍遥各自適，慎勿相唐嗤。